
KUVENDI
                              
                                                                        KUVENDI
KOMISIONI PËR TË DREJTAT E NJERIUT DHE MJETET E INFORMIMIT PUBLIK
                                                               (Komision përgjegjës)
  


Dokument parlamentar                                                                                    Tiranë, më 27.11.2025                                                                                 




RAPORT

PËR PROJEKTLIGJIN “PËR DISA SHTESA DHE NDRYSHIME NË LIGJIN 8454, DATË 4.2.1999, “PËR AVOKATIN E POPULLIT”, TË NDRYSHUAR



· Hyrje

1. Në Kuvendin e Shqipërisë është depozituar projektligji “Për disa shtesa dhe ndryshime në ligjin 8454, datë 4.2.1999, “Për Avokatin e Popullit”, të ndryshuar, nisëm e deputetes Iris Luarasi. 

2. Komisioni për të Drejtat e Njeriut dhe Mjetet e Informimit Publik, bazuar në nenet 32 - 38 të Rregullores së Kuvendit, e shqyrton në cilësinë e komisionit përgjegjës.
3. Në mbledhjet e datave 17 dhe 27 nëntor 2025, komisioni mori në shqyrtim projektligjin “Për disa shtesa dhe ndryshime në ligjin 8454, datë 4.2.1999, ‘Për Avokatin e Popullit’, të ndryshuar.”
4. Në zbatim të nenit 29, pika 2, të Rregullores së Kuvendit, komisioni caktoi si relator të çështjes deputetin Piro Dhima. 

· Vlerësimi i ligjshmërisë, kushtetutshmërisë dhe harmonizimi me legjislacionin në Fuqi, vendas e ndërkombëtar
5. Propozuesi i projektligjit është deputet i Kuvendit të Shqipërisë, në kuptim të nenit 81, pika 1 e Kushtetutës së Republikës së Shqipërisë gëzon të drejtën kushtetuese për të propozuar projektligje Kuvendit të Shqipërisë. Projektligjit është depozituar në Kuvend më datë 22.10.2025.


5.1 Në aspektin procedural projektligji është paraqitur në përputhje e kërkesat e nenit 68 pika 2, e Rregullores së Kuvendit, (është në formën e një akti normativ dhe shoqërohet me relacionin shpjegues ku përcaktohet qëllimi, risitë, dhe baza ligjore).
6. Avokati i Popullit është institucion kushtetues që mbron të drejtat, liritë dhe interesat e ligjshëm të individit nga veprimet ose mosveprimet e paligjshme e të parregullta të organeve të administratës publike. Mënyra e organizimit dhe funksionit të tij është parashikuar në kreun V, nenet 60 – 63 të Kushtetutës si dhe në ligjin organik të Avokatit të Popullit. 

[bookmark: _GoBack]6.1 Në mbështetje të nenit 81, pika 2, shkronja “a” të Kushtetutës[footnoteRef:1] miratimi i këtij projektligji kërkon shumicë të cilësuar tri të pestat e të gjithë anëtarëve të Kuvendit. (84 katër vota) [1:  Neni 81, pika 2, shkronja “a” e Kushtetutës: 2. Miratohen me tri të pestat e të gjithë anëtarëve të Kuvendit: a) ligjet për organizimin dhe funksionimin e institucioneve, të parashikuara nga Kushtetuta;] 


· Qëllimi dhe përmbajtja e projektligjit 
7. Ky projektakt ka si qëllim ndryshimin dhe përmirësimin e ligjit organik për Avokatin e Popullit, me fokus të veçantë në rregullimin e publikimit të raporteve vjetore dhe të veçanta të këtij institucioni, në mënyrë që të sigurohet një transparenca dhe llogaridhënia. Kjo nismë synon të përmirësojë proceset e raportimit të Avokatin e Popullit, si një mekanizëm mbrojtës i të drejtave të njeriut dhe lirisë qytetare.
8. Qëllimi kryesor i projektligjit është të sigurohet që raportet e Avokatit të Popullit të publikohen në kohë pas miratimit të tyre nga Avokati i Popullit. Raportet vjetore dhe ato të veçanta, që reflektojnë punën dhe aktivitetet e Avokatit të Popullit, do të jenë në dispozicion të publikut pa e lidhur kohën e publikimit, me momentin e diskutimit të tyre në Kuvendin e Shqipërisë. 
9. Për më tepër, ligji i ri do të rregullojë mënyrën e publikimit të këtyre raporteve pa penguar pavarësinë e institucionit, duke pasur parasysh që Avokati i Popullit është një nga institucionet që promovon dhe  mbron të drejtat e njeriut, dhe një institucion i rëndësishëm i funksionimit të shtetit të së drejtës. Ky projektligj gjithashtu ka në konsideratë angazhimet ndërkombëtare dhe detyrimet që Shqipëria ka marrë në kuadër të instrumenteve të të drejtave të njeriut dhe ligjeve ndërkombëtare, që kërkojnë veprim të shpejtë dhe të efektshëm në mbrojtjen e të drejtave të qytetarëve.
· Vlerësimi i projektaktit në raport me programin politik të këshillit të ministrave, me programin analitik të akteve dhe dokumente të tjera politike

10. Ky projektakt nuk është i parashikuar në Programin e Përgjithshëm Analitik të Projekteve për vitin 2025, të miratuar me vendimin nr. 818, datë 26.12.2024, të Këshillit të Ministrave.
11. Ai propozohet në kuadër të detyrimit që buron nga “Udhërrëfyesi për Shtetin e së Drejtës”, i miratuar me Vendimin nr. 736, datë 13.12.2023, të Këshillit të Ministrave, i cili, në kuadër të të drejtave themelore, parashikon rritjen e kapaciteteve të organeve të të drejtave të njeriut. Ky dokument parashikon detyrimin e Kuvendit për miratimin e ndryshimeve në Ligjin e Avokatit të Popullit lidhur me publikimin e raportit vjetor.


12. Miratimi i tij gjithashtu vjen si pasojë e rekomandimeve të bëra në dokumentet kryesore të Komisionit Europian për Shqipërinë, si Raporti Screening (2023), Raporti i Shtetit të së Drejtës (2024), dhe Progres Raporti i vitit 2024. Të gjitha këto dokumente theksojnë rëndësinë e publikimit të raportit vjetor të Avokatit të Popullit, pa e lidhur atë me momentin e diskutimit apo shqyrtimit të tij në Kuvend.

· Argumentimi i projektaktit lidhur me përparësitë, problematikat, efektet e 
Pritshme
13. Propozimi ka për qëllim të adresojë problematikat lidhur përmirësimin e transparencës dhe afatet e për publikimin e raporteve të Avokatit të Popullit. Kjo do të sjellë përmirësimin e komunikimit me qytetarët, rritje të ndërgjegjësimit dhe forcimin e llogaridhënies.
Përfitimet kryesore të këtij ndryshimi ligjor janë:
· Përmirësimi i transparencës: Raportet do të bëhen të disponueshme për publikun pa asnjë vonesë dhe në një format të qartë dhe të kuptueshëm, duke i mundësuar çdo qytetari që të ketë informacion në lidhje me aktivitetet dhe arritjet e Avokatit të Popullit.
· Forcimi i llogaridhënies: Publikimi i raporteve menjëherë pas miratimit të tyre nga Avokati i Popullit do të ndihmojë në forcimin e llogaridhënies të institucioneve të ekzekutivit.
· Përmirësimi i mbrojtjes së të drejtave të qytetarëve: Me një proces më transparent dhe më të shpejtë të publikimit të raporteve, qytetarët do të kenë më shumë mundësi të informohen për shkeljet e mundshme të të drejtave të tyre dhe mundësinë për të kërkuar ndihmë nga Avokati i Popullit.
· Përputhje me standardet ndërkombëtare: Ky projektligj do të sigurojë që Shqipëria të përmbushë angazhimet ndërkombëtare për të garantuar mbrojtjen e të drejtave të njeriut dhe për të respektuar kërkesat e institucioneve ndërkombëtare që ndjekin veprimtarinë e Avokatëve të Popullit.
14. Në përfundim, ky ndryshim ligjor synon të rrisë besimin e qytetarëve në Avokatin e Popullit, duke siguruar një mbrojtje më efikase dhe më transparente të të drejtave të njeriut dhe lirisë civile.
· Përmbledhje shpjeguese e përmbajtjes së projektaktit
15. Projektligji përbëhet nga dy nene:
· Neni 1 përmban ndryshim të nenit 28 të ligjit aktual për Avokatin e Popullit, duke përcaktuar procedurat dhe afatet e publikimit të raporteve vjetore. Ky nen synon të përmirësojë transparencën dhe llogaridhënien e veprimtarisë së këtij institucioni.
· Neni 2 parashikon hyrjen në fuqi të këtij projektligji, duke saktësuar kohën kur ndryshimet ligjore do të fillojnë të aplikohen.





Neni 1
Neni 28 ndryshohet si më poshtë:
“Raporti Vjetor dhe raportet e veçanta të Avokatit miratohen nga Avokati i Popullit dhe më pas publikohen në faqen zyrtare të institucionit të Avokatit të Popullit. Raportet e miratuara dhe të publikuara depozitohen menjëherë pranë Kuvendit për shqyrtim.

Raporti Vjetor i Avokatit të Popullit shqyrtohet në Kuvend brenda 3 (tre) muajve nga depozitimi.

Raportet e veçanta të Avokatit të Popullit diskutohet në Kuvend brenda 2 (dy) muajve nga depozitimi.

Në çdo rast të shqyrtimit të këtyre raporteve nga Kuvendi, Avokati i Popullit publikon gjithashtu rezolutën e Kuvendit ose format e tjera të reagimit parlamentar.”

Neni 2
Hyrja në fuqi
Ky ligj hyn në fuqi 15 ditë pas botimit në Fletoren Zyrtare.

· Vlerësimi i përputhshmërisë së projektligjit me Acquis Communautaire

16. Projektligji nuk synon përafrimin me ndonjë acquis të BE-së.

· Institucionet dhe organet që ngarkohen për zbatimin e projektaktit 
17. Ky projektakt parashikon zbatimin nga Institucioni i Avokatit të Popullit dhe Kuvendi i Republikës së Shqipërisë.
· Konsultimi publik

18. Nismëtari nuk ka kryer procedurën e konsultimit publik, pasi akti nuk synon të ndryshojë marrëdhënie juridike, ekonomike apo sociale të caktuara. Ai është një akt formal që synon përmirësimin e të drejtave të qytetarëve përmes rritjes së transparencës në publikimin e raporteve të Avokatit të Popullit. Projektligji është publikuar në faqen zyrtare të Kuvendit.

· Efektet financiare të projektligjit
19. Projektakti nuk ka efekte financiare dhe nuk kërkon buxhet shtesë për implementimin.



· Diskutimi në Komision 
20. Komisioni për të Drejtat e Njeriut dhe Mjetet e Informimit Publik, në mbledhjet e datave 17 dhe 27 nëntor 2025, mori në shqyrtim projektligjin. Projektligji u prezantua nga deputetja nismëtare, znj. Iris Luarasi. 
21. Gjatë diskutimeve në komision, znj. Luarasi bëri një prezantim të përmbledhur të projektligjit, i cili ka si objekt ndryshimin dhe përmirësimin e ligjit organik për Avokatin e Popullit, duke rregulluar procesin e publikimit të raporteve vjetore dhe atyre të veçanta të Avokatit të Popullit. 
Znj. Luarasi shpjegoi se projektligji ka për qëllim që, përmes rregullimit të ri ligjor, të përcaktojë në mënyrë të detajuar procedurën e publikimit të raporteve të Avokatit të Popullit, duke e shkëputur afatin e publikimit të raporteve nga momenti i diskutimit të tij në Kuvend. Miratimi i projektligjit është gjithashtu në përmbushje të rekomandimeve të bëra në dokumentet kryesore të Komisionit Europian për Shqipërinë, si Raporti Screening (2023), Raporti i Shtetit të së Drejtës (2024) dhe Progres Raporti i vitit 2024. Të gjitha këto dokumente theksojnë rëndësinë e publikimit të raportit vjetor të Avokatit të Popullit, pa e lidhur atë me momentin e diskutimit apo shqyrtimit të tij në Kuvend.
Në vijim, fjalën e mori relatori, z. Piro Dhima, i cili bëri një prezantim të detajuar të qëllimit, bazës ligjore dhe objektivave të projektligjit. Z. Dhima u shpreh se qëllimi kryesor i projektaktit është përmirësimi i ligjit për Avokatin e Popullit, me fokus në rregullimin e procesit të publikimit të raporteve vjetore dhe të veçanta të këtij institucioni. Ndër të tjera, z. Dhima theksoi se argumentet kryesore për mbështetje të këtij projektakti përfshijnë përmirësimin e transparencës dhe forcimin e llogaridhënies, rritjen e mbrojtjes së të drejtave të qytetarëve përmes një procesi më të shpejtë dhe më të qartë, si dhe përputhjen me standardet ndërkombëtare dhe përmbushjen e angazhimeve të Shqipërisë për të drejtat e njeriut.
22. Komisioni u njoh dhe me qëndrimin e Avokatit të Popullit lidhur me nismën. Avokati i Popullit, me shkresën Nr. 594/1 prot. datë 17.11.2025, drejtuar Komisionit për të Drejtat e Njeriut dhe Mjetet e Informimit Publik, është shprehur dakord për nismën ligjore dhe nuk ka rekomanduar asnjë ndryshim.
23. Komisionet për dhënie mendimi e kanë depozituar raportet pranë komisionit përgjegjës:

23.1.Komisioni për Çështjet Ligjore dhe Administratën Publike nuk ka dhënë rekomandime për komisionin përgjegjës.

23.2. Komisioni për Nismat Qytetare, Bashkëpunimin dhe Mbikëqyrjen Institucionale ka përcjellë për vlerësim komisionit përgjegjës sugjerimet si më poshtë:

Referuar rregullave të teknikës legjislative, duke qenë se projektligji ndryshon vetëm një dispozitë, titulli duhet të riformulohet, neni 1 të ndahet në paragrafë dhe togfjalëshi i fundit i nenit 1, “format e tjera të reagimit parlamentar”, të hiqet, duke u riformuluar si më poshtë:

Titulli
“Për një ndryshim në ligjin nr. 8454, datë 4.2.1999, ‘Për Avokatin e Popullit’, të ndryshuar.”


Neni 1
Neni 28 ndryshohet si më poshtë:
“1. Raporti Vjetor dhe raportet e veçanta të Avokatit miratohen nga Avokati i Popullit dhe më pas 



publikohen në faqen zyrtare të institucionit të Avokatit të Popullit. Raportet e miratuara dhe të publikuara depozitohen menjëherë pranë Kuvendit për shqyrtim.
2. Raporti Vjetor i Avokatit të Popullit shqyrtohet në Kuvend brenda 3 (tre) muajve nga depozitimi.
3. Raportet e veçanta të Avokatit të Popullit diskutohen në Kuvend brenda 2 (dy) muajve nga depozitimi.
4. Në çdo rast të shqyrtimit të këtyre raporteve nga Kuvendi, Avokati i Popullit publikon gjithashtu rezolutën e Kuvendit.”

24. Komisioni për të Drejtat e Njeriut dhe Mjetet e Informimit Publik, pasi dëgjoi nismëtarin e projektligjit, relatorin  çështjes, u njoh me qëndrimin e Avokatit të Popullit dhe raportet e komisioneve për dhënien e mendimi, vendosi të miratojë projektligjin me rekomandimet e Komisioni për Nismat Qytetare, Bashkëpunimin dhe Mbikëqyrjen Institucionale. 
Përfundim
25. Komisioni për të Drejtat e Njeriut dhe Mjetet e Informimit Publik vlerësoi se projektligji “Për disa shtesa dhe ndryshime në ligjin 8454, datë 4.2.1999, ‘Për Avokatin e Popullit’, të ndryshuar:

· Në aspektin ligjor, është në përputhje me Kushtetutën dhe legjislacionin në fuqi.
· Në aspektin procedural, është paraqitur në përputhje me Rregulloren e Kuvendit.

26. Në përfundim, Komisioni për të Drejtat e Njeriut dhe Mjetet e Informimit Publik, në cilësinë e komisionit përgjegjës, pasi shqyrtoi projektligjin në parim, nen për nen dhe në tërësi, e miratoi atë me të gjithë votat pro të anëtarëve të pranishëm. 
27. Komisioni shprehu dakordësinë për përcjelljen e këtij raporti seancës plenare, në përputhje me Rregulloren e Kuvendit të Republikës së Shqipërisë.





RELATOR                                                                                                      KRYETARE

Piro DHIMA                                                                                                   Jorida TABAKU

